钦定古今图书集成/明伦汇编/氏族典/第133卷 > 《廖用贤尚友录》 > 荀羡
## 钦定古今图书集成/明伦汇编/氏族典/第133卷 > 《廖用贤尚友录》 > 荀羡

按《晋书荀崧传》：“崧子羡，字令则，清和有准。才年七岁，
遇苏峻难，随父在石头，峻甚爱之，恒置膝上。羡阴白
其母曰：‘得一利刀子，足以杀贼’。年十五，将尚寻阳公
主，羡不欲连婚帝室，仍远遁去。监司追，不获已，乃出
尚公主，拜驸马都尉。骠骑将军何充出镇京口，请为
参军。穆帝又以为抚军参军，征补太常博士，皆不就。”
后拜秘书丞、义兴太守，征北将军褚裒以为长史。寻
迁建威将军、吴国内史，除北中郎将、徐州刺史、监徐
兖二州扬州之晋陵诸军事。寻北镇淮阴，屯田于东
阳之石鳖。寻加监青州诸军事，又领兖州刺史，镇下
邳。及慕容儁攻段兰于青州，诏使羡救之。儁将王腾、
赵盘寇琅邪鄄城，北境骚动，羡讨之，擒腾，盘迸走。军
次琅邪，而兰已没，羡退还下邳。时慕容兰以数万众
屯汴城，甚为边害，羡征之，临阵斩兰。帝将封之，羡固
辞不受，以疾笃解职。后除右军将军，加散骑常侍，让
不拜。升平二年卒，时年三十八。追赠骠骑将军。